**ข้อกำหนดและเงื่อนไขการใช้บริการขอกู้ฉุกเฉินออนไลน์ต่อท้ายสัญญา**

(เงื่อนไขนี้ให้มีผลบังคับใช้ตั้งแต่วันที่ 12 มิถุนายน 2561 เป็นต้นไป)

ข้อกำหนดและเงื่อนไขทั่วไป

1.1 การขอกู้ฉุกเฉินออนไลน์ เป็นการให้บริการทางเครือข่ายอินเทอร์เน็ตของสหกรณ์ ผ่านทางเว็บไซด์ของสหกรณ์ เพื่ออำนวยความสะดวกให้สมาชิกสหกรณ์สามารถส่งใบคำขอกู้ฉุกเฉินผ่านเครือข่ายอินเทอร์เน็ตเพื่อรับการพิจารณาและอนุมัติวงเงินกู้

1.2 สมาชิกสหกรณ์สามารถใช้บริการขอกู้ฉุกเฉินออนไลน์ผ่านทางเว็บไซต์ของสหกรณ์ โดยสมาชิกผู้ขอใช้บริการจะต้องเป็นสมาชิกสหกรณ์และมีการสมัครขอใช้ระบบตรวจสอบข้อมูลสมาชิก (web portal)

1.3 สมาชิกผู้ใช้บริการจะต้องกำหนดรหัสประจำตัว (Username) และรหัสผ่าน (Password) ด้วยตนเองเพื่อเข้าใช้งานระบบระบบตรวจสอบข้อมูลสมาชิก (web portal) ตามวิธีการและเงื่อนไขที่สหกรณ์กำหนดและมีผลผูกพันสมาชิกผู้ใช้บริการทุกประการ ผู้ใช้บริการทราบดีว่ารหัสผ่าน (Password) เป็นข้อมูลลับเฉพาะซึ่งผู้ใช้บริการจะต้องเก็บรักษาไว้และมิให้บุคคลอื่นใดล่วงรู้โดยเด็ดขาดรวมทั้งสหกรณ์

1.4 สมาชิกผู้ใช้บริการเข้าสู่ระบบขอกู้ฉุกเฉินออนไลน์ผ่านเว็บไซต์ของสหกรณ์โดยการใช้รหัสประจำตัว (Username) และรหัสผ่าน (Password) ของตนเองตามวิธีการและเงื่อนไขที่สหกรณ์กำหนด

1.5 สมาชิกผู้ใช้บริการสามารถเปลี่ยนรหัสผ่าน (Password) ได้ด้วยตนเองเมื่อใดก็ได้ โดยดำเนินการตามวิธีการและเงื่อนไขที่สหกรณ์กำหนด และตกลงให้รหัสผ่าน (Password) ที่เปลี่ยนแปลงนั้น เป็นรหัสผ่านสำหรับการใช้บริการที่มีผลผูกพันสมาชิกผู้ใช้บริการทุกประการ สมาชิกผู้ใช้บริการทราบดีว่ารหัสผ่าน (Password) เป็นข้อมูลลับเฉพาะซึ่งผู้ใช้บริการจะต้องเก็บรักษาไว้และมิให้บุคคลอื่นใดล่วงรู้โดยเด็ดขาดรวมทั้งรวมทั้งสหกรณ์

1.6 การกระทำการใดๆ ผ่านระบบตรวจสอบข้อมูลสมาชิก (web portal) หากกระทำโดยใช้รหัสประจำตัว (Username) รหัสผ่าน (Password) ไม่ว่าการกระทำดังกล่าวจะใช้เพื่อทำธุรกรรมทางการเงิน เช่น ขอกู้ฉุกเฉินออนไลน์ หรือใช้เพื่อทำรายการที่ไม่ใช่ธุรกรรมทางการเงิน เช่น การตรวจสอบยอดหนี้ การตรวจสอบรายการเคลื่อนไหวทางบัญชี เป็นต้น การรับรองความถูกต้องของเอกสาร หรือการสมัครใช้บริการขอกู้ออนไลน์หรือบริการอื่นๆ และการกระทำดังกล่าวเป็นไปตามขั้นตอน วิธีการหรือเงื่อนไขที่สหกรณ์กำหนดไว้เกี่ยวกับการใช้บริการ สมาชิกผู้ใช้บริการยอมให้ถือว่าการกระทำนั้นมีผลสมบูรณ์นับตั้งแต่เวลาที่มีการยืนยันการทำรายการจากทางระบบ รวมทั้งให้ถือว่าเป็นการที่สมาชิกผู้ใช้บริการได้ลงลายมือชื่ออิเล็กทรอนิกส์ให้ไว้แก่สหกรณ์เพื่อเป็นหลักฐานในการทำธุรกรรมผ่านบริการในครั้งนั้นๆ โดยสมาชิกผู้ใช้บริการไม่ต้องลงลายมือชื่อเป็นหลักฐานในเอกสารใดๆ อีก และตกลงให้สามารถใช้ข้อมูลการทำธุรกรรมดังกล่าวเป็นต้นฉบับเอกสารที่ใช้เป็นพยานหลักฐานในการพิสูจน์ว่าสมาชิกผู้ใช้บริการได้ทำธุรกรรมนั้นและใช้ดำเนินการทางกฎหมายกับสมาชิกผู้ใช้บริการได้ และยินยอมรับผิดชอบในการกระทำดังกล่าวเสมือนหนึ่งว่าสมาชิกผู้ใช้บริการเป็นผู้กระทำด้วยตนเอง โดยสมาชิกผู้ใช้บริการตกลงยอมรับและรับทราบถึงความเสี่ยงที่เกี่ยวเนื่องกับการใช้บริการผ่านช่องทางอิเล็กทรอนิกส์เนื่องจากสมาชิกผู้ใช้บริการสามารถทำธุรกรรมด้วยตนเองได้โดยไม่จำเป็นต้องมีเอกสารหรือหลักฐานอื่นใดยืนยันเพิ่มเติม ทั้งนี้ ไม่ว่าจะเกิดขึ้นด้วยความทุจริตของบุคคลภายนอกหรือไม่ก็ตาม เว้นแต่สมาชิกผู้ใช้บริการไม่มีส่วนเกี่ยวข้องในการกระทำทุจริตดังกล่าว โดยสหกรณ์ไม่ต้องรับผิดชอบในข้อผิดพลาดหรือบกพร่อง หรือความเสียหายใดๆ อันอาจเกิดขึ้นและสมาชิกผู้ใช้บริการจะไม่นำไปเป็นข้ออ้างยืนยัน และ/หรือใช้เป็นหลักฐานโต้แย้งหรือฟ้องร้องต่อสู้กับสหกรณ์แต่ประการใดทั้งสิ้น

1.7 ในกรณีที่รหัสประจำตัว (Username) และหรือ รหัสผ่าน (Password) ในการทำรายการ ถูกโจรกรรม ผู้ใช้บริการต้องแจ้ง และ/หรือขอระงับธุรกรรม และ/หรือการใช้บริการใดๆ และ/หรือ ขออายัดหรือระงับการใช้รหัสประจำตัว (Username) และหรือ รหัสผ่าน (Password) ที่ใช้ทำรายการดังกล่าว ทันทีที่หมายเลข 034 540 784 ต่อ 115-116 โดยสหกรณ์จะทำการระงับธุรกรรม และ/หรือการใช้บริการอิเล็กทรอนิกส์ใดๆ และ/หรืออายัด หรือระงับการใช้รหัสประจำตัว (Username) และหรือ รหัสผ่าน (Password) ที่ใช้ทำรายการทันทีที่สมาชิกผู้ใช้บริการผ่านการตรวจสอบความเป็นเจ้าของข้อมูลตามขั้นตอนและวิธีการที่สหกรณ์กำหนดแล้ว ทั้งนี้ ผู้ใช้บริการยอมรับว่าการทำรายการใดๆ หรือการทำรายการด้วยรหัสประจำตัว (Username) และหรือ รหัสผ่าน (Password) ของสมาชิกผู้ใช้บริการก่อนที่ก่อนที่สหกรณ์จะทำการระงับหรืออายัดนั้น ให้มีผลผูกพันสมาชิกผู้ใช้บริการ และสมาชิกผู้ใช้บริการตกลงรับผิดชอบและยินยอมชำระค่าใช้จ่ายที่เกี่ยวข้องทุกประการ

1.8 ในกรณีที่ระบบคอมพิวเตอร์หรือระบบการติดต่อสื่อสารของสหกรณ์ หรือของสมาชิกผู้ใช้บริการหรือของ ผู้ให้บริการระบบอินเทอร์เน็ต (Internet Service Provider) หรือของผู้ให้บริการเครือข่ายโทรศัพท์เคลื่อนที่ (Mobile Operator) ระบบไฟฟ้า ระบบการติดต่อสื่อสารโทรคมนาคม หรือระบบอื่นใดที่เกี่ยวข้องกับการให้บริการขอกู้ฉุกเฉินออนไลน์ชำรุดขัดข้อง อยู่ระหว่างการซ่อมแซม หรือปิดระบบชั่วคราวเพื่อบำรุงรักษา เป็นเหตุให้สมาชิกผู้ใช้บริการไม่สามารถใช้บริการขอกู้ฉุกเฉินออนไลน์ได้ สมาชิกผู้ใช้บริการตกลงจะไม่ยกเอาเหตุขัดข้องดังกล่าวมาเป็นข้อเรียกร้องให้สหกรณ์รับผิดชอบแต่ประการใด

1.9 สมาชิกผู้ใช้บริการตกลงและรับทราบว่า สหกรณ์จะดำเนินการทำรายการตามคำสั่งของสมาชิกผู้ใช้บริการเว้นแต่การให้บริการของสหกรณ์ขัดต่อกฎ ระเบียบ คำสั่ง บทบัญญัติของกฎหมาย หรือขัดต่อหลักเกณฑ์ในการปฏิบัติงานของสหกรณ์ หรือสมาชิกผู้ใช้บริการไม่มีหรือถูกระงับใช้วงเงินสินเชื่อหรืออื่นใด หรือการโอนเงินจะเป็นเหตุให้ยอดเงินในบัญชีเกินกว่าวงเงินสินเชื่อที่ตกลงไว้กับสหกรณ์ หรือในกรณีที่สมาชิกผู้ใช้บริการไม่มีบัญชีเงินฝากกับทางสหกรณ์ ปฏิบัติผิดเงื่อนไขข้อบังคับของสหกรณ์หรืออยู่ในระหว่างถูกดำเนินการทางกฎหมาย หรือในกรณีที่สหกรณ์ได้แจ้งให้สมาชิกผู้ใช้บริการทราบล่วงหน้าถึงความขัดข้องในการทำรายการหรือได้แจ้งในขณะที่ทำรายการ รวมทั้งในกรณีที่เกิดเหตุสุดวิสัยอื่นๆ ที่อยู่นอกเหนือการควบคุมของสหกรณ์

1.10 สมาชิกผู้ใช้บริการยินยอมชำระค่าธรรมเนียม ค่าใช้บริการ และค่าใช้จ่ายต่างๆ อันเกี่ยวเนื่องกับการทำรายการผ่านระบบขอกู้ฉุกเฉินออนไลน์ให้แก่สหกรณ์ตามเงื่อนไข ประเภท อัตราหรือจำนวนที่สหกรณ์กำหนดไว้แล้วในขณะนี้ และ/หรือ ที่จะกำหนดขึ้นใหม่ในภายหน้า โดยให้สหกรณ์หักเงินยอดทำรายการหรือจากบัญชีเงินฝากทุกประเภทที่สมาชิกผู้ใช้บริการมีอยู่กับสหกรณ์ได้ทันทีโดยไม่จำเป็นต้องขอความยินยอมหรือแจ้งให้ผู้ใช้บริการทราบล่วงหน้า หากเงินในบัญชีเงินฝากของสมาชิกผู้ใช้บริการไม่มี หรือมีแต่ไม่เพียงพอที่จะให้สหกรณ์หักชำระค่าใช้จ่ายเช่นว่านั้น หรือไม่เพียงพอให้สหกรณ์ดำเนินการให้บริการได้ สหกรณ์มีสิทธิที่จะไม่ให้บริการในครั้งนั้นๆ ได้ตามที่เห็นสมควร

1.11 สมาชิกผู้ใช้บริการรับทราบว่า การใช้บริการใดๆต้องให้ระยะเวลาอันสมควรแก่สหกรณ์ในการดำเนินการตามขั้นตอนที่จำเป็นเพื่อให้บริการโดยสมาชิกผู้ใช้บริการจะไม่เรียกร้องให้สหกรณ์ต้องรับผิดชอบต่อความเสียหายใดๆ ที่เกิดจากความล่าช้าในขั้นตอนของการดำเนินการ

1.12 สมาชิกผู้ใช้บริการยอมรับว่า บันทึก หลักฐาน รวมถึงหลักฐานการโอนเงิน หรือเอกสารใดๆ ก็ตามที่สหกรณ์ได้จัดทำขึ้นเนื่องจากการใช้บริการของสมาชิกผู้ใช้บริการมีความถูกต้องโดยไม่จำเป็นต้องให้ผู้ใช้บริการตรวจสอบหรือลงลายมือชื่อก่อนแต่อย่างใด และสามารถใช้เป็นพยานหลักฐานในการพิสูจน์มูลหนี้ การหัก การโอนเงิน และ/หรือการใช้บริการใดๆ ได้โดยชอบ แม้ว่าข้อมูลนั้นจะเก็บรักษา และ/หรือรวบรวมไว้ในรูปของข้อมูลอิเล็กทรอนิกส์ หรือไม่ว่าในรูปแบบใดก็ตาม ทั้งนี้ ผู้ใช้บริการมีสิทธิที่จะได้รับเอกสารหลักฐานประกอบการทำรายการของสมาชิกผู้ใช้บริการ

1.13 ในกรณีพบข้อผิดพลาดหรือข้อสงสัยใดๆ ในการใช้บริการ สมาชิกผู้ใช้บริการต้องรีบแจ้งให้สหกรณ์ทราบพร้อมด้วยข้อมูลที่เกี่ยวข้องกับวันและเวลาที่ทำรายการ ชื่อและเลขที่บัญชีและเลขทะเบียนสมาชิก เลขที่บัญชีธนาคารกรุงไทย ประเภทของบริการ จำนวนเงิน ชื่อและสถานที่ติดต่อของสมาชิกผู้ใช้บริการและผู้แจ้ง ความผิดพลาดที่เกิดขึ้น และ/หรือข้อมูลอื่นใดที่เกี่ยวข้องตามที่เห็นสมควร ภายหลังจากที่สหกรณ์ได้รับแจ้งจากสมาชิกผู้ใช้บริการดังกล่าวข้างต้นสหกรณ์จะทำการตรวจสอบข้อผิดพลาดโดยพิจารณาจากรายงาน ซึ่งถือเป็นหลักฐานของสหกรณ์ประกอบกับบัญชีเงินฝากของสมาชิกผู้ใช้บริการ โดยสหกรณ์จะแจ้งผลการตรวจสอบสมาชิกผู้ใช้บริการทราบภายในเวลาเจ็ด (7) วัน นับแต่วันที่ทราบผลการตรวจสอบ ทั้งนี้ สหกรณ์จะดำเนินการแก้ไขข้อผิดพลาดดังกล่าวให้เสร็จสิ้นภายในเวลาสามสิบ (30) วัน นับแต่วันที่ได้รับแจ้ง โดยใช้หลักเกณฑ์และขั้นตอนการปฏิบัติของสหกรณ์

1.14 ในการแก้ไขข้อผิดพลาดที่เกิดขึ้นไม่ว่าในกรณีใดหากเป็นเหตุทำให้ต้องมีการหัก หรือโอนเงินหรือดำเนินการใดๆ กับบัญชีเงินฝากของสมาชิกผู้ใช้บริการ ผู้ใช้บริการตกลงยินยอมให้สหกรณ์ดำเนินการดังกล่าวกับบัญชีเงินฝากทุกประเภทของสมาชิกผู้ใช้บริการที่มีอยู่กับสหกรณ์ตามข้อกำหนดเงื่อนไขและวิธีการที่สหกรณ์กำหนดไว้ทั้งในขณะนี้ และ/หรือที่จะกำหนดขึ้นใหม่ในภายหน้าได้ทันทีโดยมิต้องแจ้งให้ผู้ใช้บริการทราบล่วงหน้าแต่อย่างใด

1.15 ผู้ใช้บริการตกลงยินยอมให้สหกรณ์มีสิทธิในการแก้ไขเปลี่ยนแปลงข้อกำหนดหรือเงื่อนไขของบริการขอกู้ฉุกเฉินออนไลน์ได้โดยสหกรณ์จะแจ้งให้ผู้ใช้บริการทราบล่วงหน้าไม่น้อยกว่าสิบห้า (15) วัน ด้วยการปิดประกาศ ณ ที่ทำการสำนักงาน หรือในเว็บไซต์ของสหกรณ์ ทั้งนี้ ในกรณีที่การแก้ไขเปลี่ยนแปลงดังกล่าวมีผลให้สมาชิกผู้ใช้บริการต้องเสียค่าใช้จ่าย หรือมีภาระความรับผิดชอบเพิ่มขึ้น สมาชิกผู้ใช้บริการรับทราบว่าสมาชิกผู้ใช้บริการสามารถยกเลิกการใช้บริการได้

1.16 สมาชิกผู้ใช้บริการตกลงให้ถือว่า บรรดาหนังสือ จดหมาย และคำบอกกล่าวใดๆ ของสหกรณ์ที่สหกรณ์ส่งให้แก่ผู้ใช้บริการโดยทางไปรษณีย์ตามที่อยู่ของผู้ใช้บริการ หรือทางไปรษณีย์อิเล็กทรอนิกส์ (E-MAIL) ที่สมาชิกผู้ใช้บริการได้ให้ไว้กับสหกรณ์เป็นการจัดส่งให้แก่สมาชิกผู้ใช้บริการโดยชอบแล้ว ทั้งนี้ สมาชิกผู้ใช้บริการมีหน้าที่ที่จะต้องแจ้งให้สหกรณ์ทราบเป็นลายลักษณ์อักษรในทันทีที่มีการเปลี่ยนแปลงที่อยู่ของสมาชิกผู้ใช้บริการ

1.17 สมาชิกผู้ใช้บริการยินยอมให้สหกรณ์ติดต่อสอบถาม และ/หรือเปิดเผยรายละเอียดและข้อมูลการใช้บริการของสมาชิกผู้ใช้บริการกับสหกรณ์ ต่อบุคคล และ/หรือนิติบุคคลใดๆ ได้ตามความจำเป็นและเหมาะสมโดยสหกรณ์ไม่ต้องขออนุญาตหรือได้รับความยินยอมจากสมาชิกผู้ใช้บริการแต่อย่างใด ทั้งนี้ ให้ถือว่าความยินยอมนี้มีผลใช้บังคับตลอดไปแม้ว่าสมาชิกผู้ใช้บริการจะมิได้เป็นสมาชิกสหกรณ์ หรือมิได้ใช้บริการใดๆ กับสหกรณ์แล้วก็ตาม